EURÓPSKA KOMISIA V Bruseli31. 7. 2020 COM(2020) 350 final SPRÁVA KOMISIE Monitorovanie uplatňovania práva Európskej únie









Výročná správa za rok 2019 {SWD(2020) 147 final}



Úvod I.Nový impulz pre zamestnanosť, rast a investície Zabezpečenie spravodlivých pracovných podmienok v celej EÚ Presadzovanie pravidiel v oblasti životného prostredia Presadzovanie pravidiel v oblasti poľnohospodárstva Presadzovanie pravidiel v oblasti námorných záležitostí a rybárstva Presadzovanie pravidiel v oblasti regionálnej politiky Boj proti podvodom poškodzujúcim rozpočet EÚ II.Prepojený digitálny jednotný trh Zlepšenie pripojenia Zaručenie kybernetickej bezpečnosti a dôveryhodnosti online transakcií Lepšia prístupnosť pre ľudí so zdravotným postihnutím III.Odolná energetická únia s výhľadovou politikou v oblasti zmeny klímy Vykonávanie Parížskej dohody o zmene klímy IV.Prehĺbenejší a spravodlivejší vnútorný trh so silnejšou priemyselnou základňou Zabezpečenie nenarušenej hospodárskej súťaže Zabezpečenie voľného pohybu pracovníkov Zabezpečenie voľného pohybu tovaru Zabezpečenie slobody usadiť sa a voľného pohybu služieb

Lepšia informovanosť a pomoc občanom a podnikom Presadzovanie únie kapitálových trhov, pravidiel v oblasti finančných služieb a voľného pohybu kapitálu Presadzovanie pravidiel v oblasti daní a ciel Zabezpečenie vysokej úrovne ochrany spotrebiteľov Zabezpečenie vysokej úrovne ochrany verejného zdravia Presadzovanie pravidiel v oblasti mobility a dopravy V.Hlbšia a spravodlivejšia hospodárska a menová únia Presadzovanie pravidiel v oblasti bankovej únie VI.Priestor spravodlivosti a základných práv založený na vzájomnej dôvere Podpora právneho štátu a základných práv Cezhraničná spolupráca v oblasti trestnej a občianskej justície Zlepšenie ochrany osobných údajov Presadzovanie pravidiel v oblasti bezpečnosti VII.Smerom k novej migračnej politike Úvod Základom Európskej únie je dodržiavanie zásady právneho štátu. Nie náhodou prvý predseda Európskej komisie Walter Hallstein hovoril o Európskej únii ako o právnom spoločenstve (Rechtsgemeinschaft) viazanom pravidlami, na ktorých sa členské štáty dohodnú ako spoluzákonodarcovia, a zaviažu sa, že ich budú vykonávať vo svojich vnútroštátnych systémoch. Komisia má ako strážkyňa zmlúv úlohu zabezpečiť dodržiavanie týchto pravidiel v prospech našich občanov. Či sa to týka čistého ovzdušia, bezpečnosti potravín alebo prístupu k zdravotnej starostlivosti v zahraničí, spolupráca členských štátov je kľúčová pre zabezpečenie realizácie politík EÚ v každodennom živote občanov. Táto výročná správa poskytuje prehľad o práci, ktorú Komisia odviedla v roku 2019 s cieľom zabezpečiť správne uplatňovanie, vykonávanie a presadzovanie práva EÚ. Rokom 2019 sa skončilo obdobie Junckerovej Komisie a od 1. decembra sa začal mandát môjho tímu. Rok 2019 bol teda v mnohých ohľadoch rokom zmien. Nový tím komisárov sa zhostil svojej úlohy, pracoval v súlade s novými politickými usmerneniami a viedol nové iniciatívy, ako je napríklad Európska zelená dohoda a digitálna agenda. V čase tohto prechodu sa základy, ktoré našu Úniu držia pohromade, nezmenili. Správne uplatňovanie a presadzovanie práva EÚ vrátane dodržiavania základných práv a zásady právneho štátu zostáva spoločnou zodpovednosťou členských štátov a inštitúcií EÚ. Dodržiavanie práva EÚ nikdy nie je jednosmerná cesta. Zakladá sa na lojálnej spolupráci našich členských štátov v záujme občanov, ktorým slúžime. Komisia bude zároveň so zveľaďovaním tohto partnerstva aj naďalej poskytovať podporu a usmernenia členským štátom, aby im pomohla implementovať právo EÚ. Budeme však naďalej ostražití a pripravení podniknúť rozhodné právne kroky v prípade porušenia práva EÚ. Pokiaľ ide o uplatňovanie a presadzovanie práva EÚ na účely dodržiavania práv občanov, ktoré z neho vychádzajú, neexistujú žiadne kompromisy.

predsedníčka Európskej komisie Ursula von der Leyen



I.Nový impulz pre zamestnanosť, rast a investície Najvyššou prioritou Komisie v minulom roku bolo stimulovať investície vytvárajúce pracovné miesta a posilniť konkurencieschopnosť Európy. Vytvorenie vhodného regulačného prostredia na podporu podnikania a vytvárania pracovných miest je však ohrozené, ak členské štáty nevykonávajú pravidlá EÚ správne a včas. Zabezpečenie spravodlivých pracovných podmienok v celej EÚ Európsky pilier sociálnych práv , ktorý vyhlásili Európsky parlament, Rada a Európska komisia v novembri 2017, vyjadruje spoločný politický záväzok dodržiavať viacero zásad a práv, ktoré sú pre spravodlivé a dobre fungujúce trhy práce a systémy sociálneho zabezpečenia 21. storočia v Európe nevyhnutné. Jedným z hlavných aspektov sú spravodlivé pracovné podmienky vrátane snahy zamedziť pracovnoprávnym vzťahom, ktoré vedú k neistým pracovným podmienkam. Komisia začala v júli 2019 konanie proti Taliansku z dôvodu nedostatočnej ochrany pracovníkov vo verejnom sektore pred zneužívaním a diskrimináciou, ku ktorým dochádza, keď sa pracovné zmluvy na dobu určitú uzatvárajú v bezprostrednom slede (smernica Rady 1999/70/ES). V priebehu roku 2019 členské štáty, Komisia a sociálni partneri naďalej spolupracovali s cieľom zabezpečiť nadčasovosť právnych predpisov EÚ v oblasti bezpečnosti a ochrany zdravia pri práci a súlad s príslušnými právnymi predpismi. Zameriavali sa hlavne na to, aby členské štáty vo svojich vnútroštátnych právnych predpisoch zaviedli pravidlá v súvislosti s bezpečnosťou a ochranou zdravia pri práci a aby ich oznámili Komisii. Komisia takisto pravidelne aktualizuje výkladové oznámenie o smernici o pracovnom čase v súlade s dôležitými zmenami v judikatúre Súdneho dvora. Presadzovanie pravidiel v oblasti životného prostredia V roku 2019 Komisia pokračovala v konaní v oblasti boja proti znečisťovaniu ovzdušia, ktorý je stále jej prioritou. Komisia navyše podporila vykonávané činnosti prostredníctvom diskusií s členskými štátmi na túto dôležitú tému, pričom v roku 2019 sa v Taliansku konal dialóg o čistom ovzduší . Komisia v roku 2019 postúpila prípady ďalších troch členských štátov Súdnemu dvoru ( Taliansko , Španielsko a Bulharsko ) v súvislosti s nadmernými úrovňami oxidu dusičitého (NO2) alebo oxidu siričitého (SO2) v ovzduší. Súdny dvor vyhovel žalobe Komisie proti Francúzsku v súvislosti so znečistením oxidom dusičitým (NO2) a v ďalšom rozhodnutí poskytol dôležitý výklad smernice o kvalite okolitého ovzdušia – vnútroštátne súdy majú právomoc posúdiť výber umiestnenia staníc merajúcich kvalitu ovzdušia. Komisia organizuje podujatia týkajúce sa obehového hospodárstva v členských štátoch, v ktorých hrozí, že nesplnia nové ciele v oblasti recyklácie odpadu a iné požiadavky právnych predpisov EÚ o odpadoch. V roku 2019 sa takéto podujatia konali v Aténach , Lisabone a Budapešti . Špičkoví odborníci na nich predstavili svoje odporúčania týkajúce sa najlepších spôsobov vykonávania pravidiel revidovaných v roku 2018. Komisia v roku 2019 podala na Súdny dvor návrh na začatie konania proti Taliansku , Cypru a Švédsku z dôvodu neplnenia povinností týkajúcich sa čistenia komunálnych odpadových vôd. V súlade s právnymi predpismi EÚ je nutné zaviesť riadne systémy na zber odpadovej vody, pričom odpadová voda sa musí správne čistiť. Členské štáty musia dokončiť sústavu chránených území Natura 2000 a zaviesť potrebné ochranné opatrenia vo všetkých lokalitách. Toto je kľúčové pre zachovanie chránených biotopov a druhov. Komisia zároveň v roku 2019 prijala opatrenia na odstránenie štrukturálnych nedostatkov v právnych predpisoch členských štátov o ochrane prírody a zabránenie nezákonnému lovu vtákov. Komisia sa takisto zamerala na zabezpečenie toho, aby činnosti spojené s ťažbou dreva a lesným hospodárstvom boli vykonávané v súlade s požiadavkami ochrany prírody.